Προβλήματα για τη λειτουργία της δημοφιλούς πλατφόρμας online επικοινωνίας, Skype, στην Ευρώπη, έπειτα από την απόφαση του Γενικού Δικαστηρίου της ΕΕ αναφορικά με το εμπορικό της σήμα (trademark).

Συγκεκριμένα, το Γενικό Δικαστήριο της ΕΕ, κρίνοντας επί τριών σχετικών υποθέσεων, επιβεβαίωσε ότι υπάρχει κίνδυνος συγχύσεως μεταξύ του σήματος SKYPE, της γνωστής online πλατφόρμας επικοινωνίας της Microsoft, και του σήματος SKY του βρετανικού τηλεοπτικού ομίλου.

Η απόφαση φέρνει σε δύσκολη θέση τη Microsoft, καθώς της στερεί τη δυνατότητα κατοχύρωσης κοινοτικού σήματος και ενδεχομένως της χρήσης της υπηρεσίας στον Ευρωπαϊκό χώρο με αυτό το όνομα, τουλάχιστον χωρίς την έγκριση του Sky.

Εκπρόσωποι της Microsoft δηλώνουν, ωστόσο, ότι η εταιρεία δε θα προσφύγει σε αλλαγή ονομασίας του προϊόντος, όπως είχε κάνει παλιότερα σε παρόμοια διαμάχη με το Sky για το OneDrive (αρχικά SkyDrive).

Η διαμάχη ανάμεσα σε Skype και Sky ξεκίνησε το 2004, όταν η το Skype ζήτησε από το Γραφείο Εναρμονίσεως στο πλαίσιο της Εσωτερικής Αγοράς (ΓΕΕΑ) την καταχώριση του εικονιστικού και λεκτικού σημείου SKYPE ως κοινοτικού σήματος για προϊόντα εξοπλισμού ήχου και εικόνας, τηλεφωνίας και φωτογραφίας καθώς και για υπηρεσίες πληροφορικής που αφορούν λογισμικά ή τη δημιουργία ή τη φιλοξενία ιστοτόπων.

Η εταιρία British Sky Broadcasting Group, με τη νέα επωνυμία Sky και Sky IP International, άσκησε ανακοπή επικαλούμενη κίνδυνο συγχύσεως με το δικό της κοινοτικό λεκτικό σήμα SKY το οποίο είχε κατατεθεί το 2003 για πανομοιότυπα προϊόντα και υπηρεσίες.

Με αποφάσεις του 2012 και 2013, το ΓΕΕΑ δέχθηκε την ανακοπή κρίνοντας ότι υπήρχε κίνδυνος συγχύσεως μεταξύ των αντιπαρατιθέμενων σημείων λόγω ιδίως του μέσου βαθμού ομοιότητας οπτικής, φωνητικής και εννοιολογικής και ότι δεν συνέτρεχαν οι προϋποθέσεις για τη διαπίστωση περιορισμού αυτού του κινδύνου.

Η Skype προσέφυγε ενώπιον του Γενικού Δικαστηρίου της Ευρωπαϊκής Ένωσης ζητώντας την ακύρωση των αποφάσεων αυτών.

Με τις σημερινές αποφάσεις του, το Γενικό Δικαστήριο απορρίπτει την προσφυγή της Skype και επιβεβαιώνει ότι υπάρχει κίνδυνος συγχύσεως μεταξύ του εικονιστικού και λεκτικού σημείου SKYPE και του λεκτικού σήματος SKY.

Το Δικαστήριο απέρριψε τα επιχειρήματα της Skype και συγκεκριμένα έκρινε ότι:

Όσον αφορά την οπτική, φωνητική και εννοιολογική ομοιότητα των αντιπαρατιθέμενων σημείων, η προφορά του φωνήεντος «y» δεν είναι περισσότερο κλειστή στον όρο «skype» απ’ ότι στη λέξη «sky»

To γεγονός ότι, στο επίμαχο εικονιστικό σημείο το λεκτικό στοιχείο «skype» απεικονίζεται εντός σχήματος που έχει τη μορφή νέφους ή φούσκας δεν αίρει τον μέσο βαθμό οπτικής, φωνητικής και εννοιολογικής ομοιότητας.

H ειρηνική συνύπαρξη των αντιπαρατιθέμενων σημείων στο Ηνωμένο Βασίλειο δεν μπορεί να ληφθεί υπόψη ως παράγων περιοριστικός του κινδύνου συγχύσεως.

Η Skype έχει τη δυνατότητα να ασκήσει αναίρεση κατά της αποφάσεως του Γενικού Δικαστηρίου, εντός δύο μηνών από της κοινοποιήσεώς της και περιοριζόμενη σε νομικά ζητήματα.

Διαβάστε τις σχετικές αποφάσεις του Δικαστηρίου T-423/12 , T-183/13 , T-184/13